6 โครงการในอนาคต

บริษัทกำหนดเป้าหมายและกลยุทธ์ในการดำเนินธุรกิจและการเข้าถึงกลุ่มลูกค้าใหม่
รวมถึงการให้บริการด้านการสื่อสารโทรคมนาคมเพื่อสร้างความพอใจสูงสุดให้แก่ลูกค้าของบริษัทด้วยการบริการที่มีคุณภาพและสร้างความสะดวกสบายในวิถีชีวิตของผู้ใช้บริการ
บริษัทมุ่งมั่นที่จะพัฒนาการบริการอย่างต่อเนื่องด้วยแผนงานหลักดังต่อไปนี้

6.1 บริษัทมุ่งมั่นในการลงทุนขยายโครงข่ายการให้บริการทั้งในด้านพื้นที่การให้บริการ
(Coverage) ด้านการรองรับปริมาณการใช้งานของลูกค้า (Capacity)
และการส่งข้อมูลผ่านเครือข่าย EDGE อีกทั้งการพัฒนาคุณภาพของโครงข่ายอย่างต่อเนื่อง

ด้วยการขยายตัวของจำนวนลูกค้าและการเติบโตของปริมาณการใช้งาน
บริษัทจึงตัดสินใจขยายการลงทุนพัฒนาโครงข่ายด้านความสามารถในการรองรับลูกค้าเพิ่มขึ้นเนื่องจากเป็นปัจจัยสำคัญในการขยายฐานรายได้ของบริษัทในอนาคต
หากบริษัทสามารถพัฒนาโครงข่ายด้านความสามารถในการรองรับลูกค้าได้อย่างเหมาะสมและสอดคล้องกับแนวโน้มของปริมาณความต้องการในการใช้บริการ

บริษัททำการติดตั้งสถานีฐานแห่งใหม่เพิ่มเติมเพื่อพัฒนาคุณภาพสัญญาณสำหรับพื้นที่การให้บริการในปัจจุบันอย่างต่อเนื่อง
รวมทั้งขยายพื้นที่การให้บริการให้ครอบคลุมพื้นที่เพิ่มเติมโดยเฉพาะภายในอาคาร

ในปี 2550 บริษัทได้ขยายสถานีฐานจำนวน 963 แห่ง ทำให้ ณ วันที่ 31 ธันวาคม 2550
บริษัทมีจำนวนสถานีฐานรวมทั้งสิ้นจำนวน 8,166 สถานีฐาน

6.2
บริษัทมีนโยบายที่จะพัฒนาสินค้าและบริการให้ทันกับเทคโนโลยีซึ่งมีการพัฒนาและเปลี่ยนแปลงอยู่เสมอ
รวมทั้งจะมีการเสนอบริการเสริมต่างๆ ให้แก่ผู้ใช้บริการทั้งในระบบเติมเงินและรายเดือน

บริษัทมีความมุ่งมั่นในการพัฒนาการให้บริการแก่ลูกค้า ในปี 2550 บริษัทยังคงพัฒนาระบบ Call
Center สำนักงานบริการ และการบริหารงานลูกค้าสัมพันธ์ CRM ให้มีประสิทธิภาพมากยิ่งขึ้น
โดยเดินหน้าพัฒนาบริการใหม่ๆ และแนะนำเทคโนโลยีที่ทันสมัย
เน้นการใช้งานได้จริงในชีวิตประจำวัน รวมถึงจุดให้บริการลูกค้า

6.3 บริษัทมุ่งมั่นในการปรับปรุงและพัฒนาระบบสารสนเทศในการให้บริการลูกค้าอย่างต่อเนื่อง

ระบบสารสนเทศถือเป็นอีกหนึ่งปัจจัยสำคัญในการสนับสนุนการดำเนินธุรกิจของบริษัท
ทั้งนี้บริษัทจะทำการปรับปรุงและพัฒนาระบบสารสนเทศในการให้บริการลูกค้าอย่างต่อเนื่อง อาทิ
การให้บริการระบบโทรศัพท์ตอบรับอัตโนมัติหรือ IVR (Interactive Voice Response)
ซึ่งลูกค้าสามารถเลือกใช้บริการด้วยตนเองได้ตลอดเวลา นอกจากนี้
บริษัทยังนำเทคโนโลยีสารสนเทศมาปรับใช้เพื่อความปลอดภัยของระบบป้องกันการทุจริตและการรั่วไหลของรายได้
รวมทั้งช่วยพัฒนาคุณภาพการให้บริการลูกค้าให้มีประสิทธิภาพยิ่งขึ้นด้วย

6.4 บริษัทมีนโยบายในการจัดตั้งบริษัทย่อยเพื่อดำเนินธุรกิจเกี่ยวกับการประกอบกิจการโทรคมนาคม

เมื่อวันที่ 14 มีนาคม 2549 บริษัทได้ดำเนินการจดทะเบียนจัดตั้งบริษัทย่อยขึ้นใหม่จำนวน 4
บริษัทเพื่อรองรับการดำเนินการในอนาคต โดยบริษัทถือหุ้นในบริษัทย่อยเหล่านี้ในสัดส่วนร้อยละ
99.99 ของทุนจดทะเบียนในแต่ละบริษัทย่อย นอกจากนี้
ทุนจดทะเบียนของบริษัทย่อยในระยะเริ่มแรกจะมีจำนวน 1 ล้านบาท โดยบริษัทย่อยทั้ง 4
แห่งจะดำเนินการดังต่อไปนี้

6.4.1 บจ. พับบลิค เรดิโอ ดำเนินการให้บริการวิทยุคมนาคม

สืบเนื่องจากบริษัทได้ทำสัญญาอนุญาตให้ดำเนินการให้บริการวิทยุคมนาคมสำหรับรถยนต์รับจ้าง
(รถแท็กซี่) กับกรมไปรษณีย์โทรเลข เมื่อวันที่ 8 มกราคม 2540
เพื่อประกอบธุรกิจดำเนินการให้บริการวิทยุคมนาคมสำหรับรถยนต์รับจ้าง (รถแท็กซี่)
ดังนั้นเพื่อให้เกิดความชัดเจนในการประกอบธุรกิจของบริษัทโดยการแยกการประกอบธุรกิจประเภทอื่นๆ
ที่ไม่มีความเกี่ยวข้องกับการประกอบธุรกิจหลักของบริษัท บริษัทจึงได้จัดตั้ง บจ. พับบลิค เรดิโอ ขึ้น
โดยมีทุนจดทะเบียนจำนวน 1 ล้านบาท เพื่อรับโอนสิทธิและหน้าที่ตามสัญญาดังกล่าว ปัจจุบัน บจ.
พับบลิค เรดิโอ ยังไม่มีการดำเนินธุรกิจ

6.4.2 บริษัทย่อยเพื่อขอรับใบอนุญาตประกอบกิจการโทรคมนาคม

นอกจากนี้ บริษัทได้จดทะเบียนจัดตั้งบริษัทย่อยอีก 3 บริษัท
โดยมีวัตถุประสงค์ที่จะดำเนินการยื่นขอรับใบอนุญาตประกอบกิจการโทรคมนาคมแบบที่หนึ่ง แบบที่สอง
และแบบที่สาม เพื่อรองรับการประกอบกิจการโทรคมนาคมประเภทอื่นๆ
ของบริษัทนอกเหนือจากการประกอบธุรกิจหลักของบริษัทภายใต้สัญญาร่วมการงานในปัจจุบัน
บริษัทย่อยทั้ง 3 บริษัทมีรายละเอียดเบื้องต้นดังนี้

1.  บจ. ดีแทค อินเตอร์เนต เซอร์วิส มีทุนจดทะเบียนจำนวน 1 ล้านบาท
    มีวัตถุประสงค์เพื่อประกอบธุรกิจการให้บริการอินเตอร์เน็ตและธุรกิจอื่นที่เกี่ยวเนื่องกัน ปัจจุบัน
    บจ. ดีแทค อินเตอร์เนต เซอร์วิส ยังไม่มีการดำเนินธุรกิจ

2.  บจ. ดีแทค เนทเวอร์ค ปัจจุบันมีทุนจดทะเบียนจำนวน 60 ล้านบาท
    โดยได้รับใบอนุญาตในการประกอบกิจการโทรคมนาคมแบบที่สามจาก กทช.
    เมือเดือนกุมภาพันธ์ 2550 เพื่อประกอบธุรกิจให้บริการโทรศัพท์ทางไกลระหว่างประเทศ
    ทั้งนี้บริษัทใช้แหล่งเงินทุนจากกระแสเงินสดจากการดำเนินงานในการพัฒนาการให้บริการดังกล่าว
    และคาดว่าการลงทุนในธุรกิจดังกล่าวเป็นการเพิ่มช่องทางการหารายได้และลดภาระต้นทุนเมื่อเทียบกับการให้บริการแบบไม่มีโครงข่ายเป็นของตนเอง
    โดยปัจจุบันได้เปิดดำเนินการแล้ว

3.  บจ. ดีแทค ไวร์เลส มีทุนจดทะเบียนจำนวน 1 ล้านบาท
    เพื่อประกอบธุรกิจสื่อสารโทรคมนาคมในระบบ 3G ปัจจุบันได้เปลี่ยนชื่อเป็น บจ. ไวด์
    บรอดแบรนด์ จำกัด แล้ว ปัจจุบันยังไม่มีการดำเนินธุรกิจ

  ในเดือนตุลาคม 2550 บริษัทได้ลงทุนในหุ้นสามัญของบริษัท เพย์สบาย จำกัด จำนวน 112,510
  หุ้น มูลค่าที่ตราไว้หุ้นละ 100 บาท เป็นจำนวนเงิน 38.8 ล้านบาท หรือคิดเป็นร้อยละ 75.01
  ของทุนที่ออกและเรียกชำระแล้วของบริษัทดังกล่าว เพื่อรองรับธุรกิจการชำระเงินออนไลน์
  ต่อมาในเดือนพฤศจิกายน 2550 บริษัทดังกล่าวได้เพิ่มทุนจดทะเบียนจาก 15 ล้านบาท เป็น 200
  ล้านบาท โดยการออกหุ้นสามัญเพิ่มทุนจำนวน 1,850,000 หุ้น มูลค่าหุ้นที่ตราไว้หุ้นละ 100 บาท
  และได้เรียกชำระค่าหุ้นร้อยละ 25 จากผู้ถือหุ้น
  บริษัทได้ใช้สิทธิซื้อหุ้นสามัญเพิ่มทุนดังกล่าวทั้งจำนวนทำให้สัดส่วนเงินลงทุนในบริษัทดังกล่าวเพิ่มขึ้นเป็นร้อยละ
  98.13 โดยบริษัทได้จ่ายชำระค่าหุ้นดังกล่าวเป็นเงิน 46.3 ล้านบาท ในเดือนพฤศจิกายน 2550